ITEL แย้ม “กองทรัสต์เคทีบีเอสทีฯ” จ่อเข้าลงทุน DATA CENTER
ITEL แย้ม “กองทรัสต์เคทีบีเอสทีฯ” จ่อเข้าลงทุน DATA CENTER ปัจจุบันใช้ชื่อว่าโครงการ INTERLINK DATA CENTER และซื้ออสังหาริมทรัพย์ที่เกี่ยวเนื่องใช้ในการดำเนินกิจการภายในโครงการจาก ITEL ในราคาไม่เกิน 750 ลบ.
8 ก.พ. 2565

บริษัท อินเตอร์ลิ้งค์ เทเลคอม จำกัด (มหาชน) หรือ ITEL เปิดเผยว่า บริษัท เคทีบีเอสที รีท แมเนจเมนท์ จำกัด (เคทีบีเอสทีอาร์เอ็ม) ในฐานะผู้จัดการกองทรัสต์ของทรัสต์เพื่อการลงทุนในสิทธิการเช่าอสังหาริมทรัพย์ เคทีบีเอสที มิกซ์ ได้มีการประชุมคณะกรรมการบริษัทฯ ครั้งที่ 1/2565 เมื่อวันที่ 7 กุมภาพันธ์ 2565 โดยเคทีบีเอสทีอาร์เอ็ม มีมติที่ประชุมคณะกรรมการบริษัทฯ จะลงทุนในอสังหาริมทรัพย์เพิ่มเติมครั้งที่ 1 โดยลงทุนในกรรมสิทธิ์ในอสังหาริมทรัพย์โครงการศูนย์รับฝากข้อมูลซึ่งปัจจุบันใช้ชื่อว่าโครงการ INTERLINK DATA CENTER และซื้ออสังหาริมทรัพย์ที่เกี่ยวเนื่องซึ่งใช้ในการดำเนินกิจการภายในโครงการ INTERLINK DATA CENTER จาก ITEL ในราคาไม่เกิน 750 ล้านบาท
ทั้งนี้บริษัทฯ จะเป็นผู้รับผิดชอบชำระค่าธรรมเนียมการจดทะเบียนและภาษีธุรกิจเฉพาะ รวมตลอดจนค่าธรรมเนียม และค่าใช้จ่ายอื่นๆ ที่เกี่ยวข้อง ซึ่งรายการดังกล่าวอยู่ในระหว่างพิจารณาอนุมัติของคณะกรรมการบริษัทครั้งที่ 2/2565 และที่ประชุมวิสามัญของผู้ถือหน่วยของกองทรัสต์ครั้งที่ 1/2565 คาดว่าธุรกรรมดังกล่าวจะดำเนินการแล้วเสร็จภายในไตรมาส 1 ของปี 2565
นอกจากนี้บริษัทฯ เผยว่า บริษัทฯ ได้รับใบสั่งซื้อประมาณการสำหรับงานติดตั้ง Solar Cell สำหรับสถานีฐานทั่วประเทศ (ยกเว้น กรุงเทพมหานคร) จากผู้ให้บริการโทรคมนาคมรายหนึ่ง เป็นมูลค่ารวมทั้งสิ้น 167.93 ล้านบาท (รวมภาษีมูลค่าเพิ่ม) โดยมีระยะเวลาดำเนินการโครงการ จำนวน 180 วัน นับตั้งแต่วันที่ได้รับใบสั่งซื้อประมาณการ